### NN 60/2015 (30.5.2015.), Rješenje o određivanju područja stalnog graničnog prijelaza za međunarodni promet putnika i robe u pomorskom prometu Šibenik

60 30.05.2015 Rješenje o određivanju područja stalnog graničnog prijelaza za međunarodni promet putnika i robe u pomorskom prometu Šibenik

POLICIJSKA UPRAVA
ŠIBENSKO-KNINSKA

1164

Na temelju članka 12. stavak 2. Zakona o nadzoru državne granice (»Narodne novine«, broj 83/13), u svezi s člankom 7. Pravilnika o uvjetima i načinu određivanja područja graničnog prijelaza (»Narodne novine«, broj 150/04), Policijska uprava šibensko-kninska donosi

RJEŠENJE

O ODREĐIVANJU PODRUČJA STALNOG GRANIČNOG PRIJELAZA ZA MEĐUNARODNI PROMET PUTNIKA I ROBE U POMORSKOM PROMETU ŠIBENIK

Članak 1.

Područje stalnog graničnog prijelaza za međunarodni promet putnika i roba u pomorskom prometu Šibenik nalazi se na lučkom području luke Šibenik, otvorene za međunarodni javni pomorski promet.

Članak 2.

Ukupna površina stalnog graničnog prijelaza za međunarodni promet putnika i robe u pomorskom prometu Šibenik iznosi 190.548 m2.

Članak 3.

Područje stalnog graničnog prijelaza za međunarodni promet putnika i roba u pomorskom prometu Šibenik obuhvaća operativni obalni dio pristaništa u dužini od 1273 m, uključujući morski pojas koji se proteže 50 m od ruba obale pristaništa sve do perimetarske ograde (granične ograde) na kopnenom dijelu koja obilježava crtu graničnog područja, a ista spaja krajnje točke ograde u dužini od 2079 m. Na području graničnog prijelaza se nalaze dva službena ulaza, zapadni i istočni. Navedeno područje se nalazi na čestici zemlje 6026, 3279/3, 3279/4, 3279/6, 3279/7, 3279/9, 3279/10, 3279/11 3267, 6007, 3282/2, 3283/2, 3284, 3285, 3286/2, 3294/2, 3396, 3301/2, 3297 (dio čestice), 3330/1 (dio čestice), 3330/2, 3303 (dio čestice), 3349, 3333/2, 6008, 3340 (dio čestice), 3336/8, 3336/1 (dio čestice), 3336/2, 3336/3, 3336/4, 3336/5, 3336/6, 3336/7, 3337, 3338, 3339, 3247/1, sve k.o. Šibenik.

Područje graničnog prijelaza obuhvaća sljedeće dijelove gata Vrulje, a nalaze se na dijelu k.č. 6026, i to: u dužini 135 m nalazi se obalni dio pristaništa namijenjen prihvatu brodova u međunarodnoj trajektnoj linijskoj plovidbi, a širina kopnenog pojasa od ruba obale iznosi 16 m. U dužini 29 m nalazi se obalni dio pristaništa namijenjen prihvatu brodica i jahti u međunarodnom prometu, a širina kopnenog pojasa od ruba obale iznosi 50 m. U dužini od 191 m nalazi se obalni dio pristaništa namijenjen prihvatu putničkih brodova u međunarodnoj plovidbi, a širina kopnenog pojasa od ruba obale iznosi 23 m.

Od ulaza na gat Vrulje na k.č. 6026. u smjeru pristaništa (navedenih u stavku 2. ovog članka) namijenjenih za prihvat brodova u međunarodnom prometu nalaze se dvije ulazne i dvije izlazne trake za kretanje vozila i putnika.

Na k.č. 3279/3 u dužini od 228 m nalazi se obalni dio pristaništa Dobrika, te nastavno u dužini od 450 m nalazi se obalni dio pristaništa Rogač namijenjeni za prihvat teretnih brodova u međunarodnom prometu.

Na k.č. 3336/8 u dužini od 240 m nalazi se obalni dio pristaništa za prihvat teretnih brodova.

Na graničnom području u smjeru istok-zapad protežu se tri kolosijeka po kojima se odvija željeznički promet u svrhu prijevoza rasutog tereta.

Službene prostorije namijenjene za rad policijskih službenika i carine nalaze se u montažnom objektu površine od 50 m2 na k.č. 3279/3, pored kojeg se nalazi i zapadni ulaz namijenjen za pješački promet te osobna vozila. Također u neposrednoj blizini službenih prostorija na k.č. 3279/7 i 3279/9, nalazi se i terminal za ukrcaj rasutog tereta. Na djelu k.č. 3340 nalazi se istočni ulaz na područje graničnog prijelaza, a isti je namijenjen za pješački promet, osobna i teretna vozila. Na dijelu k.č 3336/1 nalazi se ulaz namijenjen za željeznički promet.

Sastavni dio područja stalnog graničnog prijelaza za međunarodni promet putnika i roba Šibenik čini i sidrište za vrijeme dok se na istom nalaze brodovi u međunarodnom prometu, a koje se nalazi na poziciji 43°38'18" N i 015° 54'24" E te seže u krugu od 0,4 N/m. Navedeno područje, opisno se nalazi južno od rta Oštrica.

Članak 4.

Stupanjem na snagu ovog Rješenja prestaje važiti Rješenje o određivanju područja stalnog graničnog prijelaza za međunarodni promet I. kategorije u pomorskoj luci Šibenik (»Narodne novine«, broj 61/06).

Članak 5.

Ovo rješenje stupa na snagu osmog dana od dana objave u »Narodnim novinama«.

Broj: 511-13-01-UP/I-131/2015.

Šibenik, 2. travnja 2015.

Načelnik Uprave
Ivica Kostanić, v. r.